ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಅಲಸಂದಿ
ಅಲಸಂದಿ
ಫ್ಯಾಬೇಸೀ ಕುಟುಂಬದ ಫ್ಯಾಬಾಯ್ಡೀ ಉಪಕುಟುಂಬಕ್ಕೆ ಸೇರಿದ ಬಳ್ಳಿರೂಪದ ತರಕಾರಿ ಸಸ್ಯ. ಅಲಸಂದೆ ಎಂದೂ ಕರೆಯುತ್ತಾರೆ. ವಿಗ್ನಾ, ಸೈನೆನ್ಸಿಸ್ ಇದರ ಸಸ್ಯ ವೈಜ್ಞಾನಿಕ ಹೆಸರು. ಮೂರು ಎಲೆಗಳ ಸಂಯುಕ್ತ ಪತ್ರ. ತೊಟ್ಟೆಲೆಯೂ ಉಂಟು. ಅಂತ್ಯಾರಂಭಿ ಮಾದರಿಯ ಹೂ ಗೊಂಚಲು. ಬಿಳುಪು, ಹಳದಿ ಮತ್ತು ಕಂದು ಬಣ್ಣದ ಹೂಗಳು. ಕೂಡಿಕೊಂಡಿರುವ 5 ಪುಷ್ಪಪತ್ರಗಳೂ 5 ದಳಗಳೂ ಇವೆ. 10 ಕೇಸರಗಳು ಎರಡು ಗುಂಪುಗಳಲ್ಲಿ (9, 1) ಜೋಡಿಸಿವೆ. ಇದು ಏಕಋತು ಸಸ್ಯ, ಮುಂಗಾರು ಮತ್ತು ಹಿಂಗಾರು ಕಾಲಗಳಲ್ಲಿ ಬೆಳೆಯುತ್ತದೆ. ಫಸಲು ಬಾಳು, ಎಳೆಬಾಳು, ಮತ್ತು ಬಲಿತ ಬಾಳಿನ ಕಾಳು ತರಕಾರಿಯಾಗಿ ಉಪಯೋಗ. ಹಸಿರು ಬಳ್ಳಿ ಹಿಂಡುವ ದನಕ್ಕೆ ಒಳ್ಳೆಯ ಮೇವು. ಮಣ್ಣಿನ ಗುಣ ಕಾಯ್ದುಕೊಳ್ಳುವುದಕ್ಕೆ ಇದನ್ನು ಹಸಿರೆಲೆಗೊಬ್ಬರವಾಗಿ ಬಳಸುತ್ತಾರೆ. ಕಾಯಿಗಳನ್ನು ಗಣನೆಗೆ ತೆಗೆದುಕೊಂಡು ಅಲಸಂದಿಯನ್ನು ಮೂರು ಗುಂಪುಗಳಾಗಿ ವಿಂಗಡಿಸಿದೆ 
1  ವಿಗ್ನಾ ಸೆಸ್‍ಕ್ಟಿಪಿಡಿಯಲಿಸ್:  ಇದು ಮೂರು ಅಡಿ ಉದ್ದದ ಕಾಯಿ ಬಿಡುವ ಪ್ರಭೇದ. ಕಾಯಿಗಳು ಗಿಡದಿಂದ ಜೋಲು ಬಿದ್ದಿರುತ್ತವೆ; 
2  ವಿಗ್ನಾ ಸೈನೆನ್ಸಿಸ್: ಇದರ ಕಾಯಿ ಒಂದು ಅಡಿ ಉದ್ದವಿದ್ದು ಸಸ್ಯದಲ್ಲಿರುವಾಗ ಜೋಲು ಬಿದ್ದಿರುತ್ತದೆ. ಬಿಗಿ ಮತ್ತು ಗಟ್ಟಿ ಬೀಜ ¼ ಅಂಗುಲ ಉದ್ದವಾಗಿರುತ್ತದೆ; 
3 ವಿಗ್ನಾ ಸಿಲೆಂಡ್ರಿಕ: ಉದ್ದವಾದ ಕಾಯಿಗಳು ಸಸ್ಯದಲ್ಲಿ ನೇರವಾಗಿ ಕೊಳವೆಯಾಕಾರದಲ್ಲಿ ನಿಂತಿರುತ್ತವೆ.

ಅಲಸಂದಿ ಬೀಜದ ಪ್ರಮಾಣ ಸಾಮಾನ್ಯವಾಗಿ ಜಾತಿಯನ್ನು ಅನುಸರಿಸುತ್ತದೆ. ಉದ್ದವಾಗಿ ಬೆಳೆಯುವ ಅಲಸಂದಿ ಜಾತಿಗಳಲ್ಲಿ ಕಡಿಮೆ ಬೀಜ ಪ್ರಮಾಣವಿರುತ್ತದೆ. ಬಿತ್ತನೆಗೆ ಎಕರೆಯೊಂದಕ್ಕೆ 8 ಕೆ. ಜಿ. ಅಲಸಂದಿ ಬೀಜ ಬೇಕಾಗುತ್ತದೆ. ಫಲ ಎಕರೆಗೆ 5,000-7,000 ಕೆ. ಜಿ. ಬೀಜ.

ಒಂದು ನೂರು ಗ್ರಾಂ ತೂಕದ ಕಾಳಿನಲ್ಲಿರುವ ಆಹಾರದ ಅಂಶಗಳನ್ನು ಕೆಳಗೆ ಕಾಣಿಸಿದೆ.
	ತೇವಾಂಶ	...	84.60 ಗ್ರಾಂ
	ಪ್ರೋಟೀನುಗಳು	...	4.30   ,,
	ಮೇದಸ್ಸು	...	0.20   ,,
	ಲವಣಗಳು	...	0.90	 ,,
	ನಾರು	...	2.00	 ,,
	ಶರ್ಕರ ಪಿಷ್ಟಗಳು	...	8.00   ,,
	ಶಕ್ತಿ	...	51.00 ಕೆಲೊರಿಗಳು
	ರಂಜಕ	...	74.00 ಮಿ. ಗ್ರಾಂ
	ಸುಣ್ಣ	...	80.00  ,,
	ಕಬ್ಬಿಣ	...	2.50	  ,,
	ಥಯಾಮಿನ್	...	0.07  ,,
	ರೈಬೋಪ್ಲೆವಿನ್	...	0.09  ,,
	ನಿಕೋಟಿನಿಕ್ ಆಸಿಡ್	...	0.09  ,,
	ಸಿ ಅನ್ನಾಂಗ...	13.00 ,,
	ಎ ಅನ್ನಾಂಗ	...	941	 I. U.
(ಎಂ.ಎಚ್.ಎಂ.; ಎಂ.ಬಿ.ಟಿ.)
(ಪರಿಷ್ಕರಣೆ: ಕೆ ಬಿ ಸದಾನಂದ)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ